FI Euroopan unionin virallinen lehti C 280/4

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

(2017/C 280/04)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”LENTICCHIA DI ALTAMURA”

EU-nro: PGI-IT-02204–17.11.2016

SAN ( ) SMM ( X )

1. Nimi (nimet)

”Lenticchia di Altamura”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojattu maantieteellinen merkintä (SMM) ”Lenticchia di Altamura” viittaa yksinomaan Laird- ja Eston-lajikkeiden kuivattuihin linsseihin. Ne kuuluvat seuraaviin lajeihin: Lens esculenta Moench (synonyymit: Ervum lens L., Lens culinaris Medic)

Kulutukseen saatettaessa Lenticchia di Altamura -linsseillä on oltava seuraavat ominaisuudet:

muoto: pyöreä ja litteä;

koko: Eston-lajikkeen halkaisija on 3–4,9 mm ja Laird-lajikkeen 5–7 mm;

väri: vihreän ja ruskean eri sävyt;

keskimääräinen paino / 100 siementä: Eston-lajikkeella 2,8–3,6 g ja Laird-lajikkeella 5,7–6,5 g;

kuivattujen linssien kosteuspitoisuus markkinoille saatettaessa: ≤ 13 prosenttia;

proteiinipitoisuus: ≤ 23 prosenttia;

rauta: > 6 mg / 100 g tuotetta.

Kuivatuissa linsseissä ei saa näkyä minkäänlaista värin tai ulkomuodon heikkenemistä, joka voisi vaikuttaa kyseisiin ominaisuuksiin. Linssejä, jotka ovat rikkoutuneet, naarmuuntuneet, kärsäkkäiden saastuttamia tai joiden väri on viallinen, saa olla yhteensä enintään 1,5 prosenttia. Enintään 1,5 prosenttia kuivatusta tuotteesta saa poiketa kokoa koskevasta vaatimuksesta.

Tuotteen on oltava elintarvikkeeksi kelpaavaa, kun se saatetaan markkinoille.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kylvön, viljelyn, sadonkorjuun ja desinfioinnin on tapahduttava 4 kohdassa määritetyllä alueella. Desinfiointi on tehtävä 24 tunnin kuluessa sadonkorjuusta kärsäkkäiden aiheuttamien vahinkojen estämiseksi.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Lenticchia di Altamura -linssit on toimitettava kuluttajille ruoanlaittoa varten pakkauksissa, joiden enimmäispaino on 10 kg, voimassa olevan lainsäädännön mukaisesti. Näin estetään tuotteen terveyttä edistävien ja aistinvaraisten ominaisuuksien heikkeneminen.

Tukkukauppaa varten tuote voidaan pakata elintarvikekäyttöön soveltuviin säkkeihin, joiden enimmäiskapasiteetti on kolme tonnia, tai pusseihin, joiden enimmäiskapasiteetti on 25 kg.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkauksen etiketissä on EU:n SMM-tunnuksen ja lainsäädännössä edellytettyjen tietojen lisäksi oltava selkein ja luettavin painokirjaimin seuraavat merkinnät: tuottaja- tai pakkausyrityksen nimi, toiminimi ja osoite. Yksityisten tuotenimien käyttö sallitaan edellyttäen, että ne eivät johda kuluttajia harhaan ja ovat voimassa olevan lainsäädännön mukaisia.

Pakkauksessa on oltava myös jäljempänä kuvattu tunnus.

Tunnus

SMM:n Lenticchia di Altamura -tunnus koostuu 19 erikokoisesta tyylitellystä linssistä, joiden koko ja järjestys kuvaavat tuotantoalueen kuntien kokoa ja sijaintia. Tunnus on sijoitettu sanojen ”Lenticchia di Altamura IGP” [SMM] yläpuolelle kolmeen riviin korostaen keskirivin Altamura-sanaa. Teksti ja tyylitellyt linssit esitetään valkoisella pyöreällä pohjalla, jossa ei ole kulmia, vähintään 25 mm:n kokoisena.

Kirjasinlaji on Pluto bold, ja tyyliteltyjen linssien ja tekstin väri on Pantone 582.

Värikoodit:

Linssit ja teksti: Pantone 582

C = 25 M = 9 Y = 100 K = 39

R = 142 G = 140 B = 19

HEX/HTML 8E8C13

Suositeltua vähimmäiskokoa noudattaen tunnusta voidaan mukauttaa eri käyttötarkoituksiin, kunhan sen suhteet säilytetään. Se voidaan myös tarvittaessa painaa mustavalkoisena.

4. Maantieteellisen alueen tarkka rajaus

Lenticchia di Altamura IGP:n tuotantoalue koostuu seuraavien kuntien hallinnollisesta alueesta: Altamura, Ruvo di Puglia, Corato, Minervino Murge, Andria, Spinazzola, Poggiorsini; Gravina in Puglia, Cassano delle Murge, Santeramo in Colle, Montemilone, Palazzo San Gervasio, Genzano di Lucania, Irsina, Tricarico, Matera, Banzi, Forenza ja Tolve.

5. Yhteys maantieteelliseen alueeseen

Lenticchia di Altamura -linssien tuotantoalueena on Altamura sekä viereiset Murgia Barese ja Fossa Bradanica (tai Fossa Pre-Murgiana). Alueella vallitsee Välimeren ilmasto, jossa talvet ovat leutoja ja kesät kuumia ja kuivia. Vuotuinen sademäärä on noin 604 mm. Vähiten sataa heinäkuussa ja eniten marras- ja joulukuussa. Alueen kuukausittaisten keskilämpötilojen analyysi osoittaa, että minimilämpötilat, jotka voivat olla alle nollan, sijoittuvat tammikuulle. Maksimilämpötilat voivat nousta 40 °C:een ja ne sijoittuvat heinä- ja elokuulle. Vuoden keskilämpötila on noin 15 °C.

Maaperä on yleensä syvää ja keskikuohkeaa. Sillä on hyvä rakenne ja savipitoinen koostumus. Siinä on paljon orgaanista ainesta ja typpeä sekä kalkkikiveä. Maaperän pH on 7,6–8.

Lenticchia di Altamura -linssien ja tuotantoalueen välinen syy-seuraus-suhde perustuu rajatun maantieteellisen alueen ominaisuuksiin, jotka tuottavat vähimmäisproteiinipitoisuuden ja -rautapitoisuuden, jotka ovat suuremmat kuin muissa markkinoilla olevissa saman lajikkeen linsseissä.

On tunnettua, että palkokasvien proteiinimäärä vaihtelee huomattavasti ja riippuu saatavilla olevasta typen määrästä, jonka kasvi pystyy hyödyntämään. Typen määrä riippuu siitä, miten paljon maaperässä on typpeä sitovia Rhizobium-suvun symbiontteja. Ne voivat tarttua palkokasvien juuriin, jotka muodostuvat juurinystyröistä, joissa typen sidonta tapahtuu. Typen sitomista ei tapahdu alle 9 °C:ssa. Bakteerien on vaikea vaikuttaa myös, jos pH on alle 5,6 tai yli 8. Lenticchia di Altamura -linssien tuotantoalueella pH on yleensä 7,6–8. Keskilämpötila alueella on 15 °C. Tällaiset olosuhteet edistävät bakteerien tarttumista juuriin, juurinystyröiden kehittymistä ja symbioottista rakennetta sekä typen sitomista, joka perustuu symbioottiseen suhteeseen. Nämä olosuhteet ja prosessit johtavat siihen, että Lenticchia di Altamura -linssien proteiinipitoisuus on suuri. Vuosisatojen mittaan paikallinen väestö on voinut korvata lihan linsseillä varmistaen kuitenkin riittävän proteiinipitoisuuden ravinnossaan. Nykyisin maailmanperintöön kuuluvalle Välimeren ruokavaliolle on tyypillistä, että proteiinit saadaan kasveista eläinkunnan sijaan.

Kalkkisessa maaperässä, kuten Lenticchia di Altamura -linssien tuotantoalueella, on yleensä paljon rautaa. Raudan liukenevuus maaperään riippuu monista tekijöistä, joista tärkein on maaperän pH. Maaperässä, jonka pH on korkea (8–10), kalkki muodostaa yleensä raudan kanssa liukenemattomia yhdisteitä, joita kasvit eivät pysty hyödyntämään. Lenticchia di Altamura -linssien tuotantoalueen maaperän pH-arvo on 7,6–8, minkä ansiosta Lenticchia di Altamura -kasvit saavat vesiliukoista rautaa. Lenticchia di Altamura -linsseissä tämän tärkeän hivenaineen pitoisuus on suurempi kuin alueen ulkopuolella viljellyissä samojen lajikkeiden linsseissä. Rauta edistää hemoglobiinin ja punaisten verisolujen tuotantoa. Siten ja varmistamalla, että solut saavat riittävästi happea, se tuottaa energiaa ja edistää kehitystä. Rauta edistää maksan, pernan, suoliston ja luuytimen toimintaa. Sitä tarvitsevat myös välittäjäaineet, kuten serotoniini ja dopamiini. Se edistää vastustuskykyä, auttaa torjumaan stressiä ja pitää immuunijärjestelmän toiminnassa.

Lenticchia di Altamura -linssit ovat saavuttaneet hyvän maineen Italiassa, mikä on johtanut myynnin voimakkaaseen kasvuun.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.